**STATUT**

***HRVATSKOG NOVINARSKOG DRUŠTVA***

***OPĆE ODREDBE***

Članak 1.

Ovim statutom reguliraju se odredbe o nazivu, sjedištu, zastupanju; o izgledu pečata; o ciljevima i područjima djelovanja sukladno ciljevima, djelatnostima kojima se ostvaruju ciljevi te gospodarskim djelatnostima sukladno zakonu; o načinu osiguranja javnosti djelovanja udruge; o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata; izboru i opozivu likvidatora udruge; prestanku postojanja udruge; o načinu stjecanja i raspolaganja imovinom; o postupku s imovinom u slučaju prestanka postojanja udruge; o načinu rješavanja sporova i sukoba interesa unutar udruge te drugim pitanjima od značaja za udrugu.

Članak 2.

Izrazi koji se koriste u ovome Statutu i aktima koji se donose na temelju njega, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Članak 3.

Hrvatsko novinarsko društvo je neovisna i neprofitna udruga profesionalnih novinara.

Članak 4.

1. Službeni je naziv udruge: Hrvatsko novinarsko društvo. Skraćeni naziv udruge glasi: HND. Naziv na engleskom jeziku: *Croatian Journalists' Association*

2. Sjedište HND-a je u Novinarskom domu u Zagrebu, Ul. Ivana Perkovca 2.

Članak 5.

HND je pravna osoba s pravima i obvezama koje proistječu iz Ustava i zakona Republike Hrvatske.

Članak 6.

Pečat Društva je ovalna oblika, promjera 4,5 x 2 centimetra, s tekstom: HRVATSKO NOVINARSKO DRUŠTVO – ZAGREB

Članak 7.

1. Rad Društva je javan.

2. Javnost rada ostvaruje se obavještavanjem članova o radu. Udruga redovito šalje obavijesti članovim Društva elektroničkom poštom ili drugim digitalnim platformama.

3. Širu javnost o radu Društva obavještava se portalom hnd.hr i društvenim mrežama.

4. Tijela Društva, osim Skupštine, mogu isključiti javnost iz svog rada radi zaštite osobnih podataka, zaštite poslovne tajne i iz drugih opravdanih i obrazloženih razloga.

Članak 8.

HND može biti član, pridruženi član ili promatrač međunarodnih i domaćih organizacija.

Članak 9.

Ciljevi i svrha djelovanja Društva su:

a) ostvarivanje profesionalnih interesa, etičnosti i slobode javnog izražavanja

b) promicanje Ustavom zajamčenih prava javnosti da bude izvještena o svim zbivanjima u društvu te prava svake osobe na slobodu izražavanja, mišljenja i dostupnost svim javnim glasilima

c) čuvanje ugleda i dostojanstva profesije

d) zaštita novinara od samovolje izdavača i vlasnika medija

e) materijalna i socijalna zaštita novinara.

Članak 10.

HND sukladno ciljevima djeluje na području demokratsko-političke kulture, javnog informiranja i medija, na području ljudskih prava, prava na pristup informacijama te na području strukovnog udruživanja.

Članak 11.

HND obavlja i gospodarsku djelatnost iznajmljivanja poslovnih prostora te konferencijskih dvorana u Novinarskom domu.

Članak 12.

1. Ciljevi Društva ostvaruju se:

a) organiziranjem članstva, stalnom suradnjom sa Sindikatom novinara Hrvatske te s Vladinim i nevladinim stručnim i znanstvenim ustanovama i udrugama za razvoj informiranja i zaštitu javne riječi

b) savjetovanjem u pronalaženju adekvatne pravne pomoći i stalnim ukazivanjem na kršenje prava javnosti da zna, zaštitom profesionalnog i materijalnog položaja i ugleda novinara

c) osiguravanjem povremenih ili stalnih fondova za socijalnu i materijalnu pomoć članovima

d) zahtjevom da se u javnim glasilima zapošljavaju visokoobrazovani profesionalni novinari

e) organiziranjem i podupiranjem stručne i profesionalne izobrazbe te stručnih i znanstvenih skupova

2. U ostvarivanju ciljeva i profesionalnih i materijalnih interesa novinari se štite statutima redakcija i

kolektivnim ugovorima s poslodavcem, a na nacionalnoj razini kolektivnim ugovorom s Vladom i

poslodavcima.

***ČLANSTVO U HND-u***

Članak 13.

1. Članovi HND-a su redovni, pripravni i pridruženi.

2. Popis članova vodi se elektronički i obavezno sadrži podatke o osobnom imenu, osobnom identifikacijskom broju (OIB), datumu rođenja, adresi stanovanja, e-mailu, telefonu, radnom statusu, datumu pristupanja udruzi, kategoriji članstva te datumu prestanka članstva u udruzi. Osobni podaci člana Društva prikupljaju se i dalje obrađuju u svrhu evidentiranja članstva te izvještavanja članova o radu i aktivnostima Društva. Upis u popis provodi se nakon učlanjenja u Društvo. Osobni podaci prikupljaju se uz dopuštenje člana popunjavanjem pristupnice. Popis članova vodi službenik zadužen za obradu i zaštitu osobnih podataka u Tajništvu.

Članak 14.

1. Redovni članovi Društva su profesionalni novinari, kojima je novinarstvo stalno zanimanje, a proveli su najmanje jednu godine kao pripravni članovi.

2. Profesionalni novinari koji se bave novinarstvom dulje od jedne godine, a nisu članovi Društva, mogu biti primljeni za redovnog člana bez pripravničkog staža.

3. Početnici zaposleni u novinarstvu mogu biti primljeni u Društvo kao pripravni članovi nakon šest mjeseci obavljanja novinarskog posla.

4. Ako redovni član prijeđe na druge poslove, a povremeno se bavi novinarstvom, može biti pridruženi član, ali samo ako ti drugi poslovi nisu u sukobu interesa s novinarskom profesijom, o čemu odlučuje Upravni odbor.

5. Ako redovni član prijeđe na poslove uprave glasila s pravima poslodavca, ne može biti biran u Skupštinu ni njezina izborna tijela. Prethodno se ne odnosi na redovne članove koji postanu vlasnici medija, a ne zapošljavaju više od pet novinara u toj ili u s njom povezanim (pravnim) osobama.

6. Ako redovni član bude izabran u tijela izvršne, zakonodavne ili sudske vlasti ili postane dužnosnik u smislu zakona koji regulira sukob interesa, članstvo mu miruje, a može se obnoviti povratkom u profesionalno novinarstvo, s tim da se vrijeme provedeno izvan struke ne priznaje kao staž u članstvu Društva. Dok članstvo miruje, redovni član gubi sva prava u Društvu.

7. Umirovljeni novinar koji je u mirovinu otišao kao novinar zadržava status redovnog člana ako je 15 godina radio kao profesionalni novinar i 10 godina bio član Društva.

8. Pripadnici hrvatske manjine ili hrvatski građani u drugim zemljama koji rade ili surađuju u medijima na hrvatskom jeziku mogu biti pridruženi članovi Društva.

9. Domaće i međunarodne novinarske organizacije mogu biti kolektivno primljene u Društvo u statusu promatrača i delegirati svoje predstavnike da sudjeluju u radu Skupštine bez prava glasa. O kolektivnom primanju neke organizacije u Društvo u statusu promatrača odluku donosi Skupština Društva.

Članak 15.

1. Publicisti, osobe zaposlene u javnim službama, znanstvenim, kulturnim i sličnim institucijama koje se povremeno bave novinarstvom mogu biti pridruženi članovi Društva.

2. Pridruženi članovi mogu biti redovni studenti novinarstva koji su završili najmanje četiri semestra studija i imaju novinarsko iskustvo.

3. Strani državljani, profesionalni novinari koji izvještavaju iz Hrvatske ili rade za medije u Hrvatskoj mogu biti pridruženi članovi Društva.

***Primanje u članstvo HND-a***

Članak 16.

1. Članstvo u Društvu je dobrovoljno.

2. Kandidat za članstvo u Društvu podnosi molbu Upravnom odboru u skladu s Pravilnikom o prijemu u članstvo. Pripravni član može podnijeti zahtjev za dobivanje statusa redovnog člana nakon jedne godine, ali pod uvjetima propisanima Pravilnikom o prijemu u članstvo.

3. Upravni odbor odluku mora donijeti u roku od 30 dana.

4. Ako je kandidat nezadovoljan odlukom Upravnog odbora, podnosi žalbu Nadzornom odboru u roku od 30 dana, a ako ni odlukom Nadzornog odbora nije zadovoljan, može se žaliti Skupštini koja će žalbu razmotriti na prvoj sljedećoj sjednici. Odluka Skupštine je konačna.

5. Pravilnik o primanju u članstvo donosi Skupština Društva.

***Prava i obveze članova HND-a***

Članak 17.

1. Primanjem u Društvo član prihvaća prava i obveze propisane Statutom, Kodeksom časti hrvatskih novinara i ostalim aktima Društva.

2. Član Društva potpisuje obvezu poštivanja navedenih akata, što potvrđuje i izjavom.

Članak 18.

1. Osnovna su prava redovnih članova Društva:

a) da biraju i budu birani u tijela, komisije i odbore Društva (osim u slučajevima predviđenima člankom 14. točka 5.)

b) da iznose sudove i prijedloge o radu tijela Društva

c) da posjeduju člansku iskaznicu Društva i iskaznicu Međunarodne federacije novinara

d) da se koriste fondovima Društva u skladu s pravilima fondova

e) da se koriste povlasticama i uslugama koje im osigurava Društvo

2. Pripravni članovi imaju prava kao i redovni, osim što ne mogu birati ili biti birani u tijela Društva i nemaju pravo na iskaznicu Međunarodne federacije novinara.

3. Pridruženi članovi Društva imaju pravo na posebnu iskaznicu Društva, ali ne i na iskaznicu Međunarodne federacije novinara te se imaju pravo koristiti pravnom zaštitom za novinarski rad u skladu s financijskim mogućnostima Društva. Ne mogu birati ni biti birani u tijela Društva.

4. Oblik i sadržaj iskaznice članova Društva propisuje Upravni odbor.

Članak 19.

Obveze svih članova Društva jesu:

a) da savjesno obavljaju profesionalnu dužnost, poštujući odredbe Statuta i Kodeksa časti hrvatskih novinara

b) da sukladno članskom statusu aktivno sudjeluju u radu tijela, komisija i odbora Društva izvršavajući preuzete obveze prihvaćanjem izbora ili imenovanja

c) da čuvaju imovinu Društva koja im je povjerena na upravljanje ili uporabu

d) da redovito plaćaju članarinu Društvu

e) da redovno izvršavaju obveze prema Fondu solidarnosti *Vladimir Majer*

Članak 20.

Visinu članarine određuje posebnom odlukom Skupština Društva.

***Prestanak članstva u HND-u***

Članak 21.

1. Članstvo u Društvu prestaje:

a) dobrovoljnim istupanjem

b) kad prestanu uvjeti propisani za članstvo

c) neplaćanjem članarine do kraja godine za tekuću godinu

d) pravomoćnom odlukom o grubom kršenju Kodeksa časti hrvatskih novinara ili zbog teškog kršenja Statuta Društva

e) neispunjavanjem obveza prema Fondu solidarnosti *Vladimir Majer.*

2. Član kojem je prestalo članstvo dužan je vratiti iskaznicu Društva i Međunarodne federacije novinara.

***ORGANIZACIJA HND-a***

Članak 22.

Članovi Društva organiziraju se po radnom načelu u ogranke, po strukovnom i interesnom načelu u zborove i po teritorijalnom načelu u županijska vijeća i regionalne županijske saveze.

***Novinarski ogranci***

Članak 23.

1. Novinarski ogranak temeljni je oblik organiziranja Društva.

2. Ogranak mora imati najmanje 5 (pet) redovnih članova.

3. Radno načelo pretpostavlja osnivanje ogranaka u medijima i redakcijama.

Članak 24.

1. Ovisno o broju članova, novinarski ogranak iz svojih redova bira predsjednika i njegova zamjenika s mandatom na četiri godine s pravom reizbora. Predsjednik ogranka može biti biran najviše u dva uzastopna mandata.

2. Članovi ogranka koji imaju 15 do 50 članova biraju izvršni odbor od tri člana na mandat od četiri godine s pravom reizbora.

Članovi ogranka koji ima više od 50 članova biraju izvršni odbor od pet članova na mandat od četiri godine s pravom reizbora.

3. Redovna izborna skupština ogranka saziva predsjednik ogranka najmanje 30, a najviše 90 dana prije redovne izborne Skupštine Društva.

Skupština je valjana ako na njoj prisustvuje natpolovičan broj članova ogranka.

Ako na skupštini nema dovoljnog broja članova, početak skupštine odgađa se za jedan sat. U tom slučaju kvorum tvore oni članovi ogranka koji su prisutni na skupštini.

4 Ogranci su dužni donijeti poslovnik o svom radu. Temeljne obvezne odredbe za poslovnik utvrđuje Upravni odbor

5. Predsjednik ogranka jednom godišnje, prije kraja godine, podnosi ogranku izvještaj o radu.

6. U slučaju neprihvaćanja ili nepodnošenja izvještaja, predsjednik se razrješuje.

Ogranak je dužan provesti izbore za novog predsjednika u roku od 60 dana.

Članak 25.

Novinarski ogranak ima prava i obveze:

a) da provodi ciljeve Društva utvrđene ovim Statutom i Kodeksom časti hrvatskih novinara te drugim aktima Društva

b) da se brine o poštivanju profesionalnog standarda i materijalnih preduvjeta za rad, autorskim i ostalim pravima što proizlaze iz zakona i kolektivnih ugovora

c) da potvrđuje profesionalni status kandidata za primanje u članstvo Društva

d) da se brine o profesionalnom usavršavanju novinara, osobito pripravnika

e) da kandidira i predlaže opoziv članova tijela Društva

f) da pokreće postupke pred Novinarskim vijećem časti

g) da predlaže članove za nagrade i priznanja Društva

h) da javno reagira uz prethodni dogovor s Upravnim odborom Društva

***Strukovni i interesni zborovi novinara***

Članak 26.

1. S ciljem unaprjeđenja stručnog i profesionalnog rada novinara mogu se osnivati strukovni zborovi.

2. Strukovni zbor je posebna interesna organizacija novinara unutar Društva.

Zbor kao nedjeljivi organizacijski oblik Društva djeluje na cijelom teritoriju Republike Hrvatske.

3. Zbor iz svojih redova bira predsjednika, zamjenika predsjednika i 3 do 7 članova Izvršnog odbora zbora s mandatom na četiri godine i pravom reizbora. Predsjednik zbora može biti biran na najviše dva uzastopna mandata.

Predsjednik i zamjenik predsjednika u trenutku izbora i za vrijeme obnašanja dužnosti moraju biti redovni članovi Društva.

4. Redovnu izbornu skupštinu zbora saziva predsjednik zbora najmanje 30, a najviše 90 dana prije redovne izborne Skupštine Društva.

Skupština je valjana ako na njoj prisustvuje natpolovičan broj članova zbora.

U slučaju da na skupštini nema dovoljnog broja članova, početak skupštine odgađa se za jedan sat. U tom slučaju kvorum tvore oni članovi zbora koji su prisutni na skupštini

5. Predsjednik zbora, zamjenik predsjednika ili drugi predstavnik kojeg ovlasti predsjednik zbora moraju biti redovni član Društva, član je Skupštine Društva.

6. Zborovi razvijaju i štite posebne strukovne interese, a osnivaju se na prijedlog ogranaka, županijskih vijeća, Upravnog odbora Društva ili skupine od najmanje 10 redovnih članova Društva.

7. Odluku o osnivanju kao i prestanku rada zbora donosi Upravni odbor.

8. Položaj zborova unutar Društva regulira se posebnim pravilnikom koji donosi Upravni odbor.

9. Predsjednik zbora jednom godišnje, prije kraja godine, podnosi zboru izvještaj o radu.

10. U slučaju neprihvaćanja ili nepodnošenja izvještaja, predsjednik se razrješuje.

Zbor je dužan provesti izbore za novog predsjednika u roku od 60 dana.

11. Zborovi mogu javno reagirati, uz prethodni dogovor s Upravnim odborom Društva.

***Županijska vijeća***

Članak 27.

1. Županijsko vijeće formira se ako na teritoriju županije postoje najmanje tri ogranka.

Vijeće regionalnog županijskog saveza može se iznimno osnovati na teritoriju više županija pod uvjetom da u županijama koje stupaju u savez ne postoje najmanje tri ogranka.

2. Županijsko vijeće čine predsjednici ili izabrani predstavnici svih novinarskih ogranaka. Na isti način formira se i vijeće regionalnog županijskog saveza.

3. Mandat županijskog vijeća traje četiri godine, a predsjednik može biti biran u najviše dva uzastopna mandata.

Odredba se primjenjuje i na vijeće regionalnog županijskog saveza.

4. Redovnu izbornu skupštinu županijskog vijeća odnosno vijeća regionalnog županijskog saveza saziva predsjednik županijskog vijeća odnosno vijeća regionalnog županijskog saveza najmanje 30, a najviše 90 dana prije redovne izborne Skupštine Društva.

Skupština je valjana ako na njoj prisustvuje natpolovičan broj članova ogranka.

U slučaju da na skupštini nema dovoljnog broja članova, početak skupštine odgađa se za jedan sat. U tom slučaju kvorum tvore oni članovi ogranka koji su prisutni na skupštini.

5. Županijsko vijeće bira iz svojih redova predsjednika, njegova zamjenika i 3 do 7 članova Izvršnog odbora s mandatom na četiri godine s pravom reizbora. Predsjednik županijskog vijeća može biti biran u najviše dva uzastopna mandata.

Odredba se primjenjuje i na vijeće regionalnog županijskog saveza.

6. Predsjednik županijskog vijeća, odnosno vijeća regionalnog županijskog saveza, jednom godišnje, prije kraja godine, podnosi vijeću izvještaj o radu.

7. U slučaju neprihvaćanja ili nepodnošenja izvještaja, predsjednik se razrješuje.

Županijsko vijeće odnosno vijeće regionalnog županijskog saveza dužno je provesti izbore za novog predsjednika u roku od 60 dana.

Članak 28.

U ostvarivanju zadaća i ciljeva Društva županijska vijeća i vijeća regionalnih županijskih saveza:

a) organiziraju stručne skupove i javne tribine

b) uspostavljaju i razvijaju odnose s lokalnim i županijskim tijelima i organizacijama radi unaprjeđenja javnog informiranja

c) potiču i organiziraju stručno osposobljavanje

d) organiziraju suradnju svojih članova s portalom hnd.hr te na druge načine obavještavaju članstvo, tijela Društva i javnost o aktivnostima

e) donose pravila o radu i druge opće akte.

***TIJELA HND-a***

Članak 29.

Tijela HND-a jesu:

a) Skupština

b) Upravni odbor

c) predsjednik

d) Nadzorni odbor

e) Novinarsko vijeće časti

f) Odbor za Statut

***Skupština HND-a***

Članak 30.

1. Skupština je najviše tijelo upravljanja Društvom, sastavljeno od predsjednika ili zamjenika predsjednika svih ogranaka, predstavnika županijskih vijeća i zborova novinara te izabranih predstavnika ogranaka.

2. Sastav Skupštine određuje se na sljedeći način:

a) svako županijsko vijeće ili regionalni savez županijskih vijeća daju po jednog delegata

b) svaki zbor daje po jednog delegata

c) svaki ogranak daje po jednog delegata, a ogranak koji ima više od 20 članova na svakih daljnjih 20 članova daje po još jednog delegata.

3. Mandat Skupštine traje četiri godine.

4. Na izbornoj Skupštini, kada se sastaje u novom sazivu, članovi tijela Društva koje je izabrao prethodni saziv Skupštine, ako nisu izabrani u novu Skupštinu, imaju pravo sudjelovanja na izbornoj Skupštini bez prava glasa, odnosno bez prava da budu birani u tijela Društva za koje je ovim Statutom određeno da se biraju iz redova Skupštine.

Članak 31.

Skupština obavlja ove poslove:

1. donosi Statut i njegove izmjene i dopune

2. donosi Kodeks časti hrvatskih novinara

3. donosi Strateški plan Društva

4. bira članove tijela Društva

5. odlučuje o učlanjivanju Društva u međunarodne i domaće organizacije

6. donosi Pravilnik o primanju u članstvo Društva

7. donosi Pravilnik o radu Novinarskog vijeća časti

8. usvaja godišnji program rada Društva za sljedeću te izvješće o radu za prethodnu kalendarsku godinu

9. usvaja financijski plan za sljedeću kalendarsku godinu i godišnje financijsko izvješće

10. raspravlja o radu i izvještajima o radu tijela, komisija i odbora Društva

11. odlučuje o nabavi i otuđivanju nepokretne imovine

12. odlučuje o žalbama članova koji su iz Društva isključeni zbog grube povrede Kodeksa časti hrvatskih novinara ili Statuta Društva

13. odlučuje o primanju domaćih i stranih novinarskih organizacija u kolektivno članstvo u Društvo u statusu promatrača

14. obavlja i druge poslove predviđene ovim Statutom i drugim općim aktima Društvo

Članak 32.

1. Između skupštinskih zasjedanja pojedine odluke iz nadležnosti Skupštine donosi Upravni odbor, osim odluka pod točkom 1, 2, 3, 4, 5, 8, 9 i 11 članka 30.

2. Odluke Upravnog odbora Skupština potvrđuje na prvom idućem zasjedanju.

Članak 33.

1. Sjednica Skupštine može biti redovna i izvanredna

2. Redovna sjednica Skupštine održava se najmanje jednom godišnje. Redovnu sjednicu Skupštine saziva Upravni odbor.

3. Izvanrednu sjednicu Skupštine može sazvati Upravni odbor natpolovičnom većinom svih članova, Nadzorni odbor ako zaključi da ima nepravilnosti u poslovanju i raspolaganju imovinom ili najmanje trećina članova Skupštine Društva.

4. O sazivanju Skupštine i dnevnom redu s materijalima, članovi Skupštine obavještavaju se najmanje 15 dana prije zasjedanja Skupštine.

5. Saziv i rad izvanredne Skupštine provodi se po istom postupku kao i redovna Skupština.

6. U slučaju isteka mandata tijelima Društva, Skupštinu Društva saziva zadnja osoba za zastupanje upisana u Registar udruga ili najmanje tri člana upisana u popis članova Društva prije isteka mandata tijelima Društva.

Članak 34.

1. Rad Skupštine vodi Radno predsjedništvo, koje čine tri člana koje Skupština bira iz svojih redova.

2. Skupština radi prema Poslovniku što ga donosi na početku zasjedanja.

3. Broj prisutnih članova s pravom glasa utvrđuje Verifikacijska komisija od tri člana koji se biraju iz redova članova Skupštine.

4. Skupština pravovaljano odlučuje ako je nazočna natpolovična većina svih članova Skupštine.

5. Ako nema natpolovične većine, početak rada Skupštine odgađa se za najviše dva sata. Ako ni u tom roku ne bude osigurana natpolovična većina svih članova Skupštine, nova se Skupština mora sazvati u roku od 15 dana.

Alternativa

U slučaju da na Skupštini nema dovoljnog broja članova, početak Skupštine odgađa se za jedan sat. U tom slučaju kvorum tvore oni članovi ogranaka koji su prisutni na Skupštini, a Skupština ne može donositi odluke za koje je potrebna dvotrećinska većina.

6. Ako član Skupštine u tijeku mandata promijeni svoj status ili ogranak u kojemu je izabran, na njegovo mjesto bira se novi predstavnik u Skupštini.

7. Skupština bira Izbornu komisiju ako se na Skupštini bira neko tijelo ili pojedini član nekog tijela Društva

8. Pravo kandidiranja za pojedine funkcije ili tijela imaju svi organizacijski oblici djelovanja Društva te najmanje 10 članova Skupštine.

9. Nijedan član Društva ne može biti istodobno član u dva tijela koje bira Skupština.

Članak 35.

1. Skupština donosi pravovaljane odluke natpolovičnom većinom prisutnih članova.

2. Za usvajanje i izmjene Statuta i Kodeksa časti te za odluke o pribavljanju i otuđivanju nepokretne imovine potrebna je dvotrećinska većina prisutnih.

3. Na temelju utvrđenog popisa kandidata izbor pojedinih tijela obavlja se tajnim glasanjem.

4. Smatraju se izabranima oni kandidati koji su dobili najveći broj glasova.

Kada više kandidata dobije jednak broj glasova i dijeli posljednje mjesto s kojega se ulazi u tijelo za koje su se kandidirali, Skupština odmah provodi dodatne izbore između kandidata koji su dobili jednak broj glasova.

5. Ako član tijela u tijeku mandata prestane obavljati svoju dužnost, novi član postaje sljedeći kandidat koji je dobio najveći broj glasova, što potvrđuje Skupština na svom prvom zasjedanju.

6. Ako se na upražnjeno mjesto bira novi član tijela, Skupština dvotrećinskom većinom može odlučiti da se glasa javno.

Članak 36.

1. Mandat tijela Društva traje četiri godine s pravom reizbora.

2. Tijela Društva sastaju se prema potrebi, a najmanje dva puta godišnje, osim Skupštine. Sjednice tijela Društva, osim Skupštine, mogu se održavati i elektroničkim putem.

3. Svi izabrani dužnosnici i članovi pojedinih tijela mogu biti opozvani i na njihova mjesta izabrani drugi članovi.

4. Opoziv se provodi na prijedlog tijela Društva, ogranka ili najmanje 10 članova Skupštine, po postupku prema kojem je proveden njihov izbor.

5. Član tijela Društva, osim Skupštine, koji dvaput godišnje neopravdano izostane sa sastanka tijela, zamijenit će se sljedećim članom s kandidacijske liste, u skladu s brojem dobivenih glasova.

6. Predsjednici tijela Društva jednom godišnje podnose Skupštini izvještaj o radu tijela kojem su na čelu.

7. Predsjednici i potpredsjednici svih tijela Društva mogu se birati u najviše dva uzastopna mandata.

8. U slučaju nepodnošenja izvještaja, predsjednika će smijeniti tijelo koje ga je izabralo i pokrenuti postupak izbora novog predsjednika.

***Upravni odbor Društva***

Članak 37.

Upravni odbor upravlja radom i imovinom Društva i njegovo je najviše tijelo između dviju Skupština.

Upravni odbor sastaje se najmanje jednom u 30 dana,osim tijekom srpnja i kolovoza kada se mora sastati najmanje jednom.

Upravni odbor Društva:

* saziva sjednicu Skupštine, predlaže dnevni red i priprema sve materijale o kojima Skupština raspravlja
* između zasjedanja Skupštine donosi odluke iz njezine nadležnosti iz članka 30. osim iz točaka 1, 2, 3, 4, 5, 8, 9 i 11
* izvršava odluke Skupštine
* potvrđuje prijedlog Statuta
* utvrđuje prijedloge Kodeksa časti hrvatskih novinara, Strateškog plana, Pravilnika o primanju u članstvo, Pravilnika o radu Novinarskog vijeća časti
* donosi Pravilnik o nagradama Društva
* utvrđuje prijedlog financijskog plana i završnog računa Društva i dostavlja ga Nadzornom odboru
* utvrđuje prijedlog godišnjeg plana rada Društva
* donosi sve potrebne unutarnje akte udruge
* predlaže Nadzornom odboru osnivanje trgovačkih društava i drugih oblika gospodarskog i promotivnog djelovanja te neprofitnih organizacija
* odlučuje o kupnji, prodaji i otpisu vrijednosti osnovnih sredstava u iznosu do 35.000 kuna
* predlaže Nadzornom odboru kupnju, prodaju i otpis vrijednosti osnovnih sredstava u iznosu većem od 35.000 kuna
* usvaja projekte Društva; ako je vrijednost projekta veća od 70.000 kuna, mora ga potvrditi Nadzorni odbor
* osniva stalna i privremena radna tijela Društva
* imenuje i razrješava tajnika Društva na temelju natječaja objavljenog na portalu hnd.hr
* imenuje i razrješava glavnog urednika portala hnd.hr
* odlučuje o sistematizaciji i organizaciji Tajništva Društva na prijedlog tajnika
* imenuje članove Ocjenjivačkog odbora za novinarske nagrade
* bira predstavnike Društva u druge organizacije i tijela
* odlučuje o prijemu u članstvo Društva u roku od 30 dana od podnošenje zahtjeva
* donosi odluke i priopćenja o gledištima Društva natpolovičnom većinom svih članova
* imenuje i opoziva likvidatora udruge
* raspisuje izbore za predsjednika Društva (ako se predsjednika bira izravno)
* na prijedlog Odbora za Statut donosi Pravilnik o izboru predsjednika Društva (ako se predsjednika bira izravno)
* raspisuje i provodi natječaj za zapošljavanje u Društvu, a uz savjetodavno mišljenje tajnika donosi odluku o izabranom kandidatu
* donosi Poslovnik o svom radu
* odlučuje o drugim pitanjima važnima za rad Društva koja nisu u nadležnosti drugih tijela Društva

Članak 38.

Za člana Upravnog odbora može se kandidirati član koji je najmanje pet godina neprekidno redovni član Društva.

Članak 39.

Upravni odbor čine predsjednik Društva i 12 članova koje bira Skupština.

Predsjednik Društva ujedno je i predsjednik Upravnog odbora.

Upravni odbor iz reda svojih članova bira dva potpredsjednika Društva koji su, uz predsjednika Društva, osobe ovlaštene za predstavljanje i zastupanje Društva.

Upravni odbor odlučuje većinom glasova.

Upravni odbor natpolovičnom većinom glasova svih članova odlučuje o prijedlogu financijskog plana, odlukama iz nadležnosti Skupštine i izboru tajnika Društva.

Članak 40.

Na sjednicama Upravnog odbora Društva mogu sudjelovati, na poziv predsjednika ili većine članova Upravnog odbora, bez prava glasa, i drugi članovi Društva te osobe koje Upravni odbor smatra potrebnim pozvati na sjednicu.

***Predsjednik HND-a***

Članak 41.

1. Predsjednika Društva bira Skupština tajnim glasanjem, u najviše dva uzastopna mandata.

Za predsjednika Društva može se kandidirati član koji je najmanje pet godina neprekidno redovni član Društva.

2. Ako u prvom krugu ni jedan kandidat nije dobio natpolovičnu većinu glasova nazočnih, u drugi krug ulaze dva kandidata koji su dobili najviše glasova u prvom krugu.

3. U slučaju da je za predsjednika Društva kandidiran samo jedan kandidat, da bi bio izabran, mora dobiti natpolovičnu većinu broja članova Skupštine koji je utvrdila verifikacijska komisija.

4 Ne dobije li jedini kandidat za predsjednika potrebnu većinu, izborni postupak se ponavlja na izvanrednoj Skupštini u roku od najviše 60 dana.

5. Do izbora novog predsjednika dužnost predsjednika obnaša dotadašnji predsjednik Društva.

6. U slučaju trajne ili privremene spriječenosti predsjednika Društva da obnaša svoju dužnost, ili u slučaju njegove ostavke ili prestanka mandata prije isteka četverogodišnjeg roka iz bilo kojeg drugog razloga, predsjednika zamjenjuje prvi potpredsjednik, a u slučaju istovjetne nemogućnosti prvog potpredsjednika, drugi potpredsjednik.

7. U slučaju privremene spriječenosti predsjednika zamjena traje dok ne prestanu razlozi spriječenosti, a u slučaju trajne spriječenosti, ostavke ili prijevremenog prestanka mandata, zamjena traje do izbora novoga predsjednika, a najdulje 90 dana od dana nastupa navedenih okolnosti.

8. Predsjednik Društva jednom godišnje podnosi Skupštini Izvještaj o svom radu i radu Upravnog odbora.

Članak 42.

Ovlasti predsjednika su:

a) predstavlja i zastupa Društvo

b) saziva i predsjedava sjednicama Upravnog odbora

c) provodi odluke Skupštine

d) potpisuje akte što ih donosi Skupština te druge akte, ugovore i sporazume u zaključivanju kojih sudjeluje Društvo

e) koordinira rad odbora, komisija i drugih radnih tijela Društva

f) obavlja i druge poslove koje mu povjeri Skupština ili Upravni odbor u skladu sa Statutom i drugim općim aktima te preuzetim obvezama Društva.

Članak 43.

Predsjednik Društva ima pravo obnašati dužnost na temelju ugovora o radu.

Predsjednik Društva ugovor o radu sklapa s predsjednikom Nadzornog odbora.

U slučaju da predsjednik Društva ne sklopi ugovor o radu, ima pravo na naknadu za obavljanje dužnosti predsjednika čiju visinu određuje Nadzorni odbor.

***Alternativa - Predsjednik – izravni izbor***

Članak 40.

Predsjednika Društva imaju pravo birati redovni članovi Društva. Predsjednik Društva bira se na četiri godine, a može biti biran na najviše dva uzastopna mandata.

Članak 41.

Za predsjednika Društva može se kandidirati redovni član Društva koji je u tom članskom statusu najmanje pet godina i čiju je kandidaturu u pisanom obliku podržalo najmanje dva posto redovnih članova Društva.

Članak 42.

Upravni odbor donosi Pravilnik o izboru predsjednika Društva.

Članak 43.

Izbor je valjan ako mu se odazove najmanje polovina redovnih članova Društva.

U slučaju da se izboru ne odazove najmanje polovina redovnih članova Društva, izbori će biti provedeni ponovo, u roku od sedam dana. U tom slučaju na izbore se, da bi bili valjani, mora odazvati najmanje 30 posto redovnih članova Društva. U slučaju da se na izbore odazove manje od 30 posto redovnih članova, cijeli izborni postupak ponavlja se u roku od 60 dana.

Članak 44.

Ako u prvom krugu ni jedan kandidat nije dobio natpolovičnu većinu glasova članova Društva koji su pristupili izboru, u drugi krug ulaze dva kandidata koji su dobili najviše glasova u prvom krugu.

Ako u drugom krugu oba kandidata dobiju jednak broj glasova ili se ne odazove potreban broj članova, izborni postupak se ponavlja i mora biti završen u roku od 60 dana.

Članak 45.

1. Postupak razrješenja predsjednika može pokrenuti najmanje dva posto redovnih članova, na prijedlog najmanje dvije trećine članova Upravnog odbora ili Nadzornog odbora.

2. Predsjednik Društva može biti razriješen prije isteka mandata. Postupak razrješenja može se pokrenuti u slučajevima:

- pravomoćne odluke o teškom kršenju Kodeksa časti hrvatskih novinara ili Statuta Društva

- odluke Nadzornog odbora kojom je utvrđeno da je nanio znatnu financijsku štetu Društvu

- pravomoćne optužnice za kazneno djelo koje se goni po službenoj dužnosti.

3. O razrješenju mogu odlučivati svi redovni članovi Društva.

Predsjednik je razriješen ako se za razrješenje izjasnila natpolovična većina izašlih, a najmanje onaj broj članova koji ga je izabrao.

4. Nakon provedenog postupka o razrješenju odluku provodi Nadzorni odbor.

***Likvidator***

Članak 44.

Likvidatora Društva imenuje Upravni odbor.

Likvidator zastupa udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje udruge do završetka postupka likvidacije i brisanja udruge iz Registra udruga.

***Nadzorni odbor***

Članak 45.

1. Nadzorni odbor od sedam članova bira Skupština. U Nadzorni odbor mogu biti birani redovni članovi Društva.

2. Izabrani su oni kandidati koji su dobili najveći broj glasova.

3. Predsjednika i zamjenika predsjednika Nadzornog odbora biraju članovi Nadzornog odbora većinom svih glasova.

4. Predsjednik Nadzornog odbora podnosi Skupštini izvještaj o radu Odbora i financijskom stanju Društva.

Članak 46.

1. Nadzorni odbor Društva nadzire zakonitost rada, materijalno i financijsko poslovanje Društva. Nadzorni odbor sastaje se najmanje jednom u tri mjeseca.

2. Nadzorni odbor Društva:

a) nadzire zakonitost rada i materijalnog i financijskog poslovanja Društva

b) nadzire raspolaganje financijskim i materijalnim sredstvima Društva

c) na prijedlog Upravnog odbora potvrđuje prijedlog financijskog plana i završnog računa Društva

d) na prijedlog Upravnog odbora odobrava kupnju, prodaju i otpis vrijednosti osnovnih sredstava u iznosu većem od 35.000 kuna

e) na prijedlog Upravnog odbora potvrđuje projekte čija je vrijednost veća od 70.000 kuna

f) nadzire gospodarenje nepokretnom imovinom Društva

f) nadzire provedbu odluka i zaključaka Skupštine

g) može tražiti izvanrednu sjednicu Upravnog odbora o zakonitosti rada, materijalnom i financijskom poslovanju i stanju Društva

h) odlučuje o sukobu interesa među članovima u drugom stupnju

i) provodi odluku o razrješenju predsjednika Društva (ako je izabran izravno)

j) usvaja izvještaj o financijskom stanju Društva

k) donosi Poslovnik o svom radu

l) obavlja druge poslove utvrđene Statutom i zaključcima Skupštine Društva-

2. Predsjednik Društva, Upravni odbor i Tajništvo dužni su Nadzornom odboru dostaviti sve podatke o prihodima i rashodima društva te sve ugovore i druge dokumente koji se tiču ili mogu ticati poslovanja Društva.

***Novinarsko vijeće časti***

Članak 47.

1. Novinarsko vijeće časti od 11 članova bira Skupština Društva.

2. U Novinarsko vijeće časti mogu biti birani samo redovni članovi Društva.

3 Prilikom izbora članova Novinarskog vijeća časti Skupština treba posebno voditi računa o iskustvu i ugledu kandidata i zastupljenosti različitih medija i sredina.

4. Izabrani su oni članovi koji su dobili najveći broj glasova članova Skupštine.

5. U cilju izbjegavanja sukoba interesa i zaštite člana Novinarskog vijeća časti, član Novinarskog vijeća časti izuzima se od odlučivanja kad se raspravlja o članu Društva koji je zaposlen u istoj medijskoj kući, odnosno kad je riječ o novinarskom djelu koje je objavljeno u medijskoj kući u kojoj je zaposlen član Novinarskog vijeća časti.

6. Novinarsko vijeće časti bira predsjednika i zamjenika predsjednika natpolovičnom većinom svojih članova.

7. Novinarsko viječe časti sastaje se prema potrebi, a najmanje dva puta godišnje.

Zapisnik za sjednice usvaja se u roku od 15 dana od održavanja sjednice elektroničkim izjašnjavanjem članova Novinarskog vijeća časti.

8. Predsjednik Novinarskog vijeća časti podnosi izvještaj Skupštini o radu Novinarskog vijeća časti jednom godišnje.

Članak 48.

1. Novinarsko vijeće časti prati poštivanje načela i normi Kodeksa časti hrvatskih novinara te povodom prijave o povredi Kodeksa donosi odluku o tome je li novinar povrijedio norme i načela Kodeksa časti.

2. Kodeks časti hrvatskih novinara je akt koji donosi Društvo, a kojim se utvrđuju etička, strukovna i druga pravila ponašanja u medijima.

3. Novinarsko vijeće časti može samostalno pokrenuti ili zatražiti internu ili javnu raspravu od drugih tijela Društva o pojavama u javnom informiranju i medijskom prostoru kojima se teško krše norme i načela Kodeksa časti hrvatskih novinara, a koja su ujedno temeljna i opća načela profesionalnog novinarstva.

4. Na temelju prijave pojedinih članova, tijela, ogranaka, zborova ili županijskih vijeća Društva te prijave pravnih i fizičkih osoba izvan Društva, Novinarsko vijeće časti pokreće i provodi postupak kojim će utvrditi jesu li povrijeđena načela i norme Kodeksa časti hrvatskih novinara.

Članak 49.

1. Novinarsko vijeće časti radi na temelju Pravilnika što ga donosi Skupština i svog Poslovnika.

2. Odluku o isključenju iz Društva Novinarsko vijeće časti može donijeti ako je član teško povrijedio odredbe Kodeksa časti hrvatskih novinara i time teško kompromitirao dostojanstvo profesije.

3. Protiv odluke Novinarskog vijeća časti iz točke 2. ovog članka član ima pravo žalbe Upravnom odboru u roku od 30 dana od primitka odluke. Upravni odbor očitovat će se o žalbi na prvoj sjednici nakon prispijeća žalbe.

3.1. Ako Upravni odbor odbije žalbu, član isključen zbog teške povrede Kodeksa časti hrvatskih novinara ima pravo podnijeti žalbu Skupštini Društva na konačno rješenje. Do odluke Skupštine suspendirana su mu prava člana Društva.

3.2. Isključeni član može ponovo biti primljen u članstvo Društva nakon isteka roka od dvije godina od dana isključenja ako Novinarsko vijeće časti u međuvremenu o njegovu radu nije donijelo negativnu ocjenu.

4. O novinarskim prilozima objavljenim u sredstvima javnog priopćavanja, a čiji autori i urednici nisu članovi Društva, Novinarsko vijeće časti može donositi mišljenja.

4.1. Novinarsko vijeće časti mišljenje će donijeti na temelju zahtjeva pojedinog člana, tijela, ogranaka, zborova ili županijskih vijeća Društva te drugih pravnih i fizičkih osoba.

4.2. Mišljenjem iz točke 4. ovoga članka Novinarsko vijeće časti dat će svoju ocjenu o tome jesu li određenim novinarskim prilogom povrijeđena načela Kodeksa časti hrvatskih novinara.

4.3. Autori i urednici novinarskih priloga za koje je Novinarsko vijeće časti donijelo mišljenje da su grubo povrijedili Kodeks časti hrvatskih novinara, ne mogu postati članovi Društva prije isteka roka od dvije godine od dana donošenja mišljenja.

5. Pokrene li jedna od strana u sporu pred Novinarskim vijećem časti Društva sudski postupak, Novinarsko vijeće časti će odlučiti hoće li nastaviti s postupkom ili zastati do konačne sudske presude.

***Odbor za Statut***

Članak 50.

1. Odbor za Statut ima sedam članova koje bira Skupština na mandat od četiri godine.

2. U Odbor za Statut mogu biti birani redovni članovi Društva.

3. Izabrani su oni članovi koji dobiju najveći broj glasova članova Skupštine.

4. Predsjednika i zamjenika predsjednika Odbora za Statut biraju članovi Odbora za Statut većinom glasova.

5. Odbor za Statut sastaje se prema potrebi.

6. Odbor za Statut tumači odredbe Statuta Društva, pravila i pravilnika donesenih u Društvu na pisani zahtjev nekog od tijela Društva ili člana Društva. Tumačenje Odbora mora biti izneseno pisanim putem u roku od najviše 30 dana od dana zaprimanja zahtjeva.

7. Odbor za Statut tumačenje donosi većinom glasova svih članova Odbora.

8. Tumačenja Odbora za Statut obavezna su za sva tijela i članove Društva.

9. Zapisnik sjednice usvaja se u roku od 15 dana nakon održavanja sjednice elektroničkim putem.

10. Na prijedlog Upravnog odbora Društva, Odbor za Statut priprema prijedlog izmjena i dopuna Statuta i ostalih pravilnika Društva. Ako smatra da su poslovnici o radu nekog tijela Društva ili drugi akti Društva u suprotnosti sa Statutom Društva, Odbor za Statut predložit će nadležnom tijelu izmjenu kojom bi se uskladile odredbe poslovnika ili drugog akta sa Statutom Društva.

11. Odbor za Statut donosi svoj Poslovnik o radu.

12. Predsjednik Odbora za Statut podnosi Skupštini izvještaj o radu Odbora jednom godišnje.

13. Odbor za Statut prvostupanjsko je tijelo u rješavanju sukoba interesa među članovima.

***KOMISIJE I ODBORI HND-a***

Članak 51.

Upravni odbor može osnovati stalne ili povremene komisije i odbore te druga radna tijela za obavljanje pojedinih poslova Društva.

Članak 52.

1. Radna tijela imaju u pravilu 7 do 11 članova.

2. Sadržaj rada, prava i obveze radnih tijela utvrđuju se pravilnikom što ga donosi Upravni odbor.

3. Članovi radnih tijela biraju predsjednika i zamjenika većinom glasova.

4. Umjesto člana radnog tijela koji tri puta neopravdano izostane sa sjednice tijela u godini dana, Upravni odbor imenovat će novog člana.

***DOBROTVORNE ORGANIZACIJE***

***Fond solidarnosti Vladimir Majer***

Članak 53.

Skupština Društva osniva Fond solidarnosti *Vladimir Majer* kao dobrotvornu organizaciju za pružanje materijalne i druge pomoći članstvu.

Članak 54.

1. Upravljanje Fondom solidarnosti povjerava se Upravnom odboru Fonda solidarnosti od pet redovnih članova Društva, koje bira Skupština Društva, i dva člana koje delegira Sindikat novinara Hrvatske.

2. Mandat članova Upravnog odbora Fonda solidarnosti traje četiri godine.

3. Članovi Upravnog odbora Fonda solidarnosti biraju predsjednika i zamjenika predsjednika većinom glasova svih članova.

4. Upravni odbor Fonda solidarnosti sastaje se prema potrebi, a odluke zbog pravodobne isplate u pravilu donosi elektroničkim putem.

Članak 55.

1. Materijalna i financijska sredstva Fond solidarnosti ostvaruje iz dijela članarine Društva i zakupnine poslovnog prostora prema Odlukama i proračunu Društva, dotacijama, dobrovoljnim prilozima te vlastitim prihodima.

2. Financijsko poslovanje vodi se putem odvojenoga, posebnog fonda u knjigovodstvu Društva.

3. Sredstva Fonda koja nisu utrošena u proračunskoj godini ne mogu se koristiti za druge namjene i prenose se u iduću proračunsku godinu. Samo Skupština može, u opravdanim slučajevima, odlučiti o prenamjeni dijela sredstava Fonda solidarnosti.

Članak 56.

1. Upravni odbor Fonda solidarnosti djeluje na osnovi Pravila Fonda što ih donosi Skupština Društva.

2. Predsjednik Upravnog odbora Fonda solidarnosti Skupštini jednom godišnje podnosi izvještaj o radu Upravnog odbora.

***HND I SINDIKAT NOVINARA HRVATSKE***

Članak 57.

S ciljem održavanja i razvijanja neposredne suradnje, HND i Sindikat novinara Hrvatske prema potrebi osnivaju zajednička radna tijela radi ostvarivanja svojih ciljeva.

***PORTAL HND.HR***

Članak 58.

1. HND je nakladnik portala hnd.hr.

2. Portal hnd.hr je dužan informirati o svim aktivnostima Društva i Sindikata novinara Hrvatske.

3. Glavnog urednika portala hnd.hr na mandat od četiri godine, s pravom reizbora, na temelju natječaja imenuje Upravni odbor.

4. Rad, prava i obveze glavnog urednika uređuju se Pravilnikom što ga donosi Upravni odbor.

5. Glavni urednik može imenovati redakciju.

6. Glavni urednik jednom godišnje podnosi izvještaj o radu Upravnom odboru.

***PRIZNANJA I NAGRADE***

Članak 59.

HND dodjeljuje priznanja i novinarske nagrade na temelju Pravilnika što ga donosi Upravni odbor.

Članak 60.

O nagradama HND-a odlučuje Ocjenjivački odbor koji imenuje Upravni odbor Društva, osim o nagradi *Novinar godine/ Novinarka godine,* o kojoj imaju pravo odlučivati svi redovni članovi Društva.

Članak 61.

Priznanje *Milan Grlović* dodjeljuje se posebno zaslužnim članovima za rad u Društvu, na prijedlog ogranaka, županijskih vijeća, zborova i tijela Društva. Odluku o priznanju donosi Upravni odbor.

***STRUČNI I ADMINISTRATIVNI POSLOVI***

***Tajništvo HND-a***

Članak 62.

Stručne i administrativne poslove Društva obavlja Tajništvo.

Članak 63.

Tajnik je u smislu zakona odgovorna osoba za cjelokupno stručno, administrativno i materijalno-financijsko poslovanje Tajništva Društva.

Tajnika na mandat od četiri godine na osnovu natječaja imenuje Upravni odbor.

Članak 64.

Tajnik obavlja i ove poslove:

a) pomaže predsjedniku Društva i članovima Upravnog odbora u pripremanju sjednica tijela, komisija i odbora Društva

b) brine se o provedbi odluka i drugih akata što ih donose pojedina tijela Društva

c) upozorava predsjednike tijela na pravodobno izvršavanje obaveza utvrđenih Statutom Društva, zaključcima Skupštine i tijela Društva

d) brine o primjeni i provedbi financijskog proračuna Društva

e) brine o čuvanju i održavanju Novinarskog doma i druge imovine Društva

f) kao odgovorna osoba supotpisuje financijske dokumente

g) predlaže Upravnom odboru sistematizaciju radnih mjesta i opis poslova u Tajništvu

h) organizira i rukovodi radom Tajništva

i) brine o uvjetima za nesmetan kontinuiran rad Društva

j) predlaže Upravnom odboru partnerstvo i suradnju s drugim udrugama i organizacijama

k) predlaže Upravnom odboru suradnju s tvrtkama od interesa za Društvo

l) obavlja druge poslove koje mu povjere Upravni odbor i predsjednik Društva ili su zakonom ili drugim propisima u njegovu djelokrugu

lj) Upravnom odboru jednom godišnje podnosi izvještaj o svom radu i o radu Tajništva Društva.

Članak 65.

1. Opis i podjela poslova, obveze i prava tajnika i radnika u Tajništvu Društva uređuju se sistematizacijom radnih mjesta.

2. Sistematizaciju radnih mjesta i poslova u Tajništvu utvrđuje svojom odlukom Upravni odbor Društva na prijedlog tajnika.

3. Upravni odbor donosi Pravilnik o plaćama i naknadama stalno zaposlenih u Tajništvu Društva te Pravilnik o radu Tajništva na prijedlog tajnika.

Članak 66.

1. U slučaju nanošenja materijalne štete Društvu ili neprihvaćanja godišnjeg izvještaja o radu Tajništva Društva, Upravni odbor može natpolovičnom većinom glasova svih članova iskazati nepovjerenje tajniku te pokrenuti postupak izvanrednog raskida njegova ugovora o radu.

2. Na navedene sankcije tajnik Društva ima pravo žalbe Skupštini Društva. Žalba ne odlaže izvršenje.

3. Istodobno s izglasavanjem nepovjerenja tajniku, Upravni odbor dužan je raspisati natječaj za izbor tajnika Društva.

Članak 67.

Tajnik i glavni urednik portala hnd.hr ne mogu biti birani u tijela Društva, kao ni u odbore, komisije i druga radna tijela koja imenuje Središnji odbor.

***Materijalno-financijsko poslovanje***

Članak 68.

HND ostvaruje sredstva:

a) članarinom i drugim članskim doprinosima

b) prihodima od imovine

c) prihodima od udjela u dobiti poduzeća po pravu osnivača

d) doprinosima na temelju programa rada i drugih djelatnosti Društva

e) donacijama i poklonima

f) prihodima od financijskog kapitala

g) ostalim prihodima.

Članak 69.

Na prijedlog Upravnog odbora Skupština Društva posebnom odlukom utvrđuje godišnju članarinu za članove Društva.

Članak 70.

1. Novinarski dom, sagrađen kao Zaklada hrvatskih novinara, materijalna je osnova za socijalnu i profesionalnu zaštitu novinara i ne može se otuđivati.

2. Godišnjim proračunom Društva, na temelju planiranih prihoda od korištenja prostora Novinarskog doma, odlučivat će se o raspodjeli sredstava za potrebe Društva, Fonda solidarnosti te za potrebe održavanja i investicijskih radova u Novinarskom domu.

3. Odluke iz prethodne točke donosi Skupština na prijedlog Upravnog odbora.

Članak 71.

U slučaju prestanka rada (postojanja) Hrvatskog novinarskog društva, imovina Društva prenosi se na pravnog sljednika, a ako ga nema, na Sindikat novinara Hrvatske, Zagreb, Ul. Ivana Perkovca 2.

***PRIJELAZNE I ZAVRŠNE ODREDBE***

Članak 72.

Članovi Društva zadržavaju status koji imaju stupanjem na snagu ovog Statuta.

Članak 73.

1. Prva sljedeća Skupština nakon usvajanja ovog Statuta izborna je za sva tijela Društva. Članovi Društva za tijela se mogu kandidirati bez obzira na dosadašnje mandate.

2. Pripreme za izbor predstavnika u Skupštinu Društva i novi saziv Skupštine obavlja Upravni odbor Društva u skladu s ovim Statutom.

.

Članak 74.

Izmjene i dopune Statuta Društva mogu se provoditi prema postupku za njegovo donošenje uz prethodnu raspravu na Upravnom odboru Društva.

Članak 75.

Ovaj Statut stupa na snagu danom usvajanja na Skupštini DruštvaHND-a i nakon potvrde nadležnog upravnog tijela.

Hrvoje Zovko, predsjednik HND-a